<classify> RAIS John Magufuli ametaka itungwe sheria itakayosaidia kuwafunga watendaji wa bodi na watendaji wakuu wa taasisi na mashirika ya umma wanaoshindwa kutoa gawio na michango serikalini kwa kisingizio cha taasisi na mashirika yao kupata hasara.Kutokana na hilo, ametoa siku 60 kwa watendaji wakuu na bodi za taasisi na mashirika ya umma kuhakikisha wanatoa gawio serikalini, vinginevyo wajiandae kupoteza nafasi zao.Amesema kwa kuwa suala la ukusanyaji wa mapato ni muhimu kwa maendeleo ya taifa lolote duniani, hivyo kitendo cha taasisi na mashirika ya umma yanayoshindwa kutoa gawio na michango kila mwaka kwa madai ya kupata hasara, dawa ni kupitisha sheria bungeni ili watendaji hao wafungwe kwa kushindwa kuyaendesha mashirika na taasisi zao kwa faida.Rais Magufuli alitoa kauli hiyo jana Ikulu, Chamwino jijini Dodoma wakati akipokea gawio na michango yenye thamani ya Sh trilioni 1.05 kutoka kwa taasisi, mashirika ya umma na kampuni ambazo serikali ina hisa. Taasisi na mashirika 79 kati ya 266 ya umma ndiyo yaliyotoa gawio na michango huku mashirika 187 yakishindwa kufanya hivyo.Kwa mujibu wa Rais Magufuli, mpaka sasa, serikali imeshawekeza mtaji wenye thamani ya Sh trilioni 59.6 kwenye taasisi na mashirika ya umma 266 ambako serikali inatarajia kupata mapato yake yasiyo ya kodi kupitia gawio na michango, lakini cha kushangaza ni taasisi na mashirika 79 kati ya 266 ndiyo yaliyotoa gawio na michango jana.Pamoja na uwekezaji huo mkubwa wa serikali kwa muda mrefu, Rais Magufuli alisema kwa bahati mbaya, utendaji mbovu, ufuatiliaji dhaifu pamoja na vitendo vya wizi, rushwa, ubadhirifu kwenye mashirika ambayo serikali ina hisa, mapato yaliyokuwa yakipatikana kupitia uwekezaji huo yalikuwa madogo.Ametolea mfano kuwa kwenye mwaka wa fedha 201415, serikali ilikusanya Sh bilioni 130.686 kutoka kwa taasisi na mashirika 24 kati ya mashirika 266; mwaka wa fedha 201516 zilikusanywa Sh bilioni 249.3 kutoka kwa taasisi na mashirika 25 kati ya 266, na baada ya kuchukua hatua mbalimbali, mwaka 201617 ilikusanya Sh bilioni 677 kutoka taasisi na mashirika 38, mwaka 201718 Sh bilioni 842.13 kutoka mashirika na taasisi 40 na katika mwaka 201819 imekusanya Sh trilioni 1.05 kutoka taasisi na mashirika 79 kati ya 266.Sasa nakuagiza Waziri, Katibu Mkuu na Msajili wa Hazina, natoa siku 60 tu kwa taasisi na mashirika 187 wahakikishe wanakabidhi gawio, la sivyo bodi za taasisi na mashirika haya zijivunje zenyewe na watendaji wake wakuu nao wajihesabu hawapo, haiwezekani, tumebembelezana sana, hatuwezi kuendelea na mashirika, taasisi, bodi na watendaji wa namna hii, waziri waandikie barua wote haijalishi kwenye taasisi au shirika hilo serikali ina hisa kiasi gani, amesisitiza Rais Magufuli.Aliongeza: Nawapongeza sana taasisi na mashirika mlioleta fedha kwa ajili ya manufaa ya taifa hili, lakini taasisi na mashirika 187 hayana habari ya kuchangia wakati yana bodi ambazo zina wenyeviti, wanalipana posho kila wanapokaa, zina watendaji wakuu, wanafanya semina na mikutano mbalimbali, wanasafiri, wanastarehe, wakati serikali imeweka hapo fedha zake shilingi trilioni 59.6, mashirika mengine mishahara inalipwa na serikali, ungekuwa wewe ndiyo Rais ungefanyaje?Alisema baadhi ya watendaji wakuu wa taasisi na mashirika hayo wanalipwa mishahara mikubwa inayofikia Sh milioni 15 lakini kila mwaka wanadai kupata hasara.Alisema nchi na serikali zote makini duniani zilizoendelea na zinazojitegemea zikiwemo nchi za Nordic ambazo ni Denmark, Sweden, Finland, Norway na Iceland, ziliweka mkazo mkubwa katika ukusanyaji wa mapato kwa njia ya kodi ambayo ndiyo chanzo kikuu cha mapato ya serikali ikiwemo na Serikali ya Tanzania.Vyeti na tuzo Katika hatua nyingine, Rais Magufuli aliyakabidhi vyeti na tuzo baadhi ya taasisi na mashirika yaliyofanya vizuri katika kutoa gawio na michango serikalini.Miongoni mwa taasisi na mashirika yaliyopewa vyeti ni Mamlaka ya Usimamizi wa Bandari TPA walioongoza kwa kutoa gawio la Sh bilioni 169, Mamlaka ya Mawasiliano Tanzania TCRA waliotoa Sh bilioni 85.5, Shirika la Hifadhi za Taifa Tanapa zaidi ya Sh bilioni 42, Mamlaka ya Hifadhi ya Bonde la Ngorongoro Sh bilioni 23.5, Wakala wa Huduma za Misitu Tanzania Sh bilioni 24.9 na Taasisi ya Uhasibu Tanzania Sh bilioni 2.5.Taasisi na mashirika mengine yaliyopewa vyeti ni Chuo cha Usimamizi wa Fedha IFM Sh bilioni 2 na Tanganyika Planting Limted Sh bilioni 14.5. Mbali na vyeti, taasisi za TPA na Tanganyika Planting Limited zilipewa tuzo kwa kuongoza katika kufanya vizuri katika utoaji wa gawio na michango.  <topic>: KITAIFA 